Vrystaat-pa het glo sy dogters verkragŉ Man van Boshoff in die Vrystaat wat daarvan beskuldig word dat hy sy twee dogters verkrag het, het Woensdag in die Bloemfonteinse seksuelemisdrywe-hof verskyn. “Die saak is tot Dinsdag uitgestel,” het Phaladi Shuping, woordvoerder van die Nasionale Vervolgingsgesag in die Vrystaat, gesê. “Die saak is uitgestel omdat ŉ sertifikaat van die direkteur van openbare vervolging versoek is om die saak te sentraliseer.” Die saak val onder die jurisdiksie van die Vrystaat en die Noord-Kaap. Die 55-jarige man staar twee aanklagte van verkragting in die gesig. Sy dogters is nou onderskeidelik 21 en 26 jaar oud. Hy het die oudste dogter glo in 2002 begin verkrag en die jongste in 2007. Dit het glo tot sy inhegtenisneming in September voortgeduur. Die saak is onder die polisie se aandag gebring nadat die ouer dogter dit by ŉ leier van die gemeenskap aangemeld het.